Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tipproponi pakkett ambizzjuż u komprensiv ta' miżuri biex tindirizza s-self improduttiv (non-performing loans, NPLs) fl-Ewropa, u b'hekk tikkapitalizza fuq il-progress sinifikanti li diġà sar biex jitnaqqsu r-riskji fis-settur bankarju. Bil-miżuri estensivi tal-lum, il-Kummissjoni qed twettaq il-Pjan ta' Azzjoni tal-Kunsill biex tindirizza l-istokk għoli ta' NPLs u twaqqafhom milli jkomplu jinġemgħu fil-futur. Tibni fuq sforzi li għaddejjin bihom l-Istati Membri, is-superviżuri, l-istituzzjonijiet ta' kreditu u l-UE: dan wassal biex l-istokks tal-NPLs naqsu f'dawn l-aħħar snin madwar il-banek u l-pajjiżi tal-UE. Minkejja progress tajjeb, madankollu, jenħtieġ li jsir aktar biex jiġu indirizzati l-istokks li għad fadal ta' NPLs u l-akkumulu possibbli tagħhom fil-futur. Il-miżuri tal-lum għandhom l-għan li jpoġġu s-settur bankarju tal-UE fuq bażi aktar soda għall-ġenerazzjonijiet futuri, b'banek sodi ħafna li jwettqu r-rwol indispensabbli tagħhom li jiffinanzjaw l-ekonomija u jappoġġjaw it-tkabbir. Il-pakkett jikkomplementa l-ħidma li saret fuq l-Unjoni tas-Swieq Kapitali u huwa pass essenzjali biex titlesta l-Unjoni Bankarja, li hija waħda mill-prijoritajiet immedjati li ntlaħaq ftehim dwarha bejn il-mexxejja tal-UE biex tissaħħaħ l-Unjoni Ekonomika u Monetarja. Barra minn hekk, il-Kummissjoni qed tippreżenta wkoll it-tieni rapport ta' progress tagħha dwar it-tnaqqis tal-NPLs fl-Ewropa, li juri li t-tnaqqis tal-istokks tal-NPLs għadu għaddej. Valdis Dombrovskis, il-Viċi President responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Hekk kif l-Ewropa u l-ekonomija tagħha qed jirpiljaw, l-Ewropa trid tapprofitta mill-momentum u taċċellera t-tnaqqis tal-NPLs. Dan huwa essenzjali biex inkomplu nnaqqsu r-riskji fis-settur bankarju Ewropew u nsaħħu r-reżiljenza tiegħu. B'inqas NPLs fil-karti tal-bilanċ tagħhom, il-banek se jkunu jistgħu jsellfu aktar lill-familji u lin-negozji. Il-proposti tagħna jibnu fuq it-tnaqqis sinifikanti tar-riskju li diġà ntlaħaq f'dawn l-aħħar snin, u jridu jkunu parti integrali mit-tlestija tal-Unjoni Bankarja permezz ta' tnaqqis tar-riskji u kondiviżjoni tar-riskji.” Dan il-pakkett jistabbilixxi approċċ komprensiv b'taħlita ta' azzjonijiet politiċi kumplimentari li jindirizzaw erba' oqsma ewlenin: B'mod partikulari, il-proposti jinkludu dawn l-elementi ewlenin li ġejjin: 1. L-iżgurar ta' kopertura ta' telf suffiċjenti għal NPLs futuri 2. Il-faċilitazzjoni ta' nfurzar straġudizzjarju aċċellerat ta' self garantit b'kollateral 3. Żvilupp ulterjori tas-swieq sekondarji għall-NPLs 4. Pjan ta' azzjoni tekniku dwar kif għandhom jiġu stabbiliti Kumpaniji Maniġerjali tal-Assi (KMA) nazzjonali Sfond Ir-riskji tas-Settur Bankarju tnaqqsu b'mod sinifikanti fl-UE f‘dawn l-aħħar snin. Il-banek taħt is-superviżjoni tal-Bank Ċentrali Ewropew ġġeneraw €234 biljun ta' kapital addizzjonali mill-2014 u għandhom riżervi ta' likwidità ħafna aħjar. Dan huwa bis-saħħa ta' miżuri regolatorji sinifikanti diġà adottati u li se jkomplu jissaħħew bil-Pakkett ta' Tnaqqis tar-Riskju tal-Banek li l-Kummissjoni pproponiet f'Novembru 2016. Għalkemm sar progress sinifikanti, l-NPLs huma wieħed mir-riskji li writna mill-imgħoddi u li fadal fis-sistema bankarja tal-Ewropa. Biex titlesta l-Unjoni Bankarja, huwa meħtieġ li jiġi indirizzat l-istokk għoli tal-NPLs u l-akkumulu futur possibbli tagħhom. L-NPLs huma self fejn min jissellef ma jkunx jista' jagħmel il-pagamenti skedati biex ikopri l-imgħax jew ir-rimborżi f'kapital. Meta l-pagamenti jkunu għadhom ma sarux iktar minn 90 jum mid-data li fiha kellhom isiru, jew is-self ikun ġie vvalutat bħala improbabbli li jitħallas minn min ikun issellfu, dan jiġi kklassifikat bħala NPL. Il-kriżi finanzjarja u r-riċessjonijiet sussegwenti wasslu biex aktar nies li ssellfu ma setgħux iħallsu s-self tagħhom, hekk kif aktar kumpaniji u nies sabu ma' wiċċhom aktar diffikultajiet ta' pagamenti, jew saħansitra fallimenti. Dan inħass b'mod partikolari fl-Istati Membri li ħabbtu wiċċhom ma' riċessjonijiet twal u profondi, u l-banek f'dawn il-pajjiżi żiedu l-NPLs fil-kotba tagħhom. F'Ottubru 2017, il-Kummissoni pproponiet li tagħmel miżuri ta' tnaqqis tal-NPLs parti essenzjali mill-proċess li titlesta l-Unjoni Bankarja billi jiġu kondiviżi u jitnaqqsu r-riskji b'mod parallel. Dan intlaqa' mill-Parlament Ewropew u mill-Kunsill. Bil-proposti tal-lum, il-Kummissjoni Ewropea qed issegwi l-Pjan ta' Azzjoni dwar it-tnaqqis ta' self improduttiv (NPLs), maqbul mal-Ministri tal-finanzi tal-Ewropa f'Lulju 2017. Fil-Komunikazzjoni tal-Kummissjoni dwar it-Tlestija tal-Unjoni Bankarja (ippubblikata f'Ottubru 2017) u fl-Ewwel Rapport ta' Progress (ippubblikat fit-18 ta' Jannar 2018), il-Kummissjoni impenjat ruħha li timplimenta b'mod effettiv dawk l-elementi tal-Pjan ta' Azzjoni li hija responsabbli minnhom. Aktar informazzjoni: MEMO Skeda informattiva Testi tal-proposti u dokumenti ta' sfond